## Rješenje Ustavnog suda Republike Hrvatske broj: U-IIIA-720/2003 od 17. listopada 2003.

### NN 179/2003 (12.11.2003.), Rješenje Ustavnog suda Republike Hrvatske broj: U-IIIA-720/2003 od 17. listopada 2003.

if !supportEmptyParas endif

# USTAVNI SUD REPUBLIKE HRVATSKE

2638

Ustavni
sud Republike Hrvatske, u Vijeću trojice za odlu­čivanje o ustavnim tužbama, u
sastavu sudac Milan Vuković, pred­sjednik Vijeća, te suci Ivan Matija i Jasna
Omejec, članovi Vijeća, rješavajući o ustavnoj tužbi M. R. iz Z., na sjednici
održanoj dana 17. listopada 2003. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1. Podnositeljica ustavne tužbe, na temelju ovlaštenja
iz odredbe članka 63. Ustavnog zakona o Ustavnom sudu Republike Hrvatske
(»Narodne novine«, broj 49/02 – pročišćeni tekst, u daljnjem tekstu: Ustavni
zakon), podnijela je dana 28. veljače 2003. godine ustavnu tužbu radi nedonošenja
sudske odluke u razumnom roku.

2. U konkretnom slučaju podnositeljica navodi da je
pred Općinskim sudom u Zagrebu, tužbom od 30. srpnja 2002. godine, pokrenula
parnični spor radi smetanja posjeda, koji se vodi pod poslovnim brojem:
Pp-263/02.

Cijeni da je nedonošenjem prvostupanjske odluke od
strane naznačenog suda povrijeđeno ustavno pravo iz članka 29. stavka 1. Ustava
Republike Hrvatske, prema kojemu:

»Svatko ima pravo da zakonom ustanovljeni neovisni i
nepristrani sud (...) u razumnom roku odluči o njegovim pravima i obvezama
(...).«

U ustavnoj tužbi podnositeljica upućuje i na
postojanje povreda ustavnih prava iz članka 35. i članka 48. Ustava.

3. Zaključno, podnositeljica zahtijeva da ovaj Sud
naredi Općinskom sudu u Zagrebu donošenje prvostupanjske rješidbe u najkraćem
mogućem roku, ali ne duljem od mjesec dana raču­najući od prvoga narednog dana
od dana objave ovosudne odluke u »Narodnim novinama«. Ujedno podnositeljica od
Suda za­htijeva i dosuđivanje primjerene naknade u iznosu od 20.000,00 kuna
zbog povrede njezinih ustavnih prava, a koje je počinio Općinski sud u Zagrebu
kada o njezinim pravima i obvezama nije odlučio u razumnom roku.

4. Ovosudnim dopisom od 2. srpnja 2003. godine,
ustavna tužba podnositeljice dostavljena je na izjašnjenje Općinskom sudu u
Zagrebu.

Iz zaprimljenog izvješća razvidno je:

– da je tužba podnositeljice zaprimljena pri Općinskom
sudu u Zagrebu 30. srpnja 2003. godine,

– da je sud održao dva ročišta u povodu prijedloga za
određivanje privremene mjere i to 2. i 6. kolovoza 2003. godine,

– da je sud održao tri ročišta u svrhu utvrđivanja
mjerodavnih činjenica za rješavanje o biti stvari, i to 22. listopada 2002.
godine te 17. veljače i 17. ožujka 2003. godine,

– da je po zaključenju glavne rasprave na ročištu od
17. ožujka 2003. godine pisani otpravak prvostupanjske rješidbe otpremljen
strankama 16. travnja 2003. godine,

– da je predmet po žalbi tužiteljice otpremljen Županijskom
sudu u Zagrebu dana 20. svibnja 2003. godine.

*Prestale
su postojati pretpostavke za odlučivanje o biti stvari.*

5. Prema članku 32. Ustavnog zakona, između ostaloga,
Ustavni sud odbacit će ustavnu tužbu kada ne postoje pretpostav­ke za odlučivanje
o biti stvari.

6. Tijekom ustavnosudskog postupka utvrđeno je da je
podnositeljica podnijela ustavnu tužbu na temelju ovlaštenja iz članka 63.
stavka 1. Ustavnog zakona 28. veljače 2003. godine, smatrajući da nadležno
tijelo sudbene vlasti nije u razumnom roku donijelo prvostupanjsku presudu.
Nadalje je utvrđeno da je u konkretnom slučaju glavna rasprava zaključena na ročištu
od 17. ožujka 2003. godine te da je pisani otpravak prvostupanjske rješidbe
otpremljen strankama 16. travnja 2003. godine. Ujedno je utvrđeno da se predmet
po žalbi tužiteljice trenutno nalazi u Županijskom sudu u Zagrebu.

7. Donošenjem i dostavom rješidbe od strane nadležnog
tijela sudbene vlasti u predmetu u vezi s kojim je ustavna tužba podnesena,
prestale su postojati pretpostavke za odlučivanje o biti stvari, pa je na
temelju članka 32. Ustavnog zakona riješeno kao u točki I. izreke.

Točka II. izreke utemeljena je na odredbama članka
29. stav­ka 1. Ustavnog zakona.

Broj: U-IIIA-720/2003
Zagreb, 17. listopada 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 179/2003-2638